钦定古今图书集成/明伦汇编/交谊典/第028卷 > 《黄陂县乡约议》杨廷蕴
## 钦定古今图书集成/明伦汇编/交谊典/第028卷 > 《黄陂县乡约议》杨廷蕴

乡约之设，原以宣扬圣谕，劝诫一方民，俾善者有所
兴起，不肖者有所严惮，法至善也。鼎革来，寝不复举，
间有行之，尽失古意。约正、约副先非其人，即约讲声
说一番，于开导劝惩本旨，毫无关切。方今举行，必推
齿德兼优、素履无玷者二人，以为约正副。朔望开讲
日，即立善恶二簿，存约正处。一方有某人行某善事、
某人行某恶事，从公分注簿内，徐俟长吏行查赏罚。
诸凡地方利病，《通约》恒得直陈之，如是者一年，约正
副公平方正，果无只鸡壶酒之私，则隆以礼貌，给与
顶带，以风通里使。儿童妇女咸晓“六谕”之应遵，绝域
穷乡皆识为善之可乐，𬨎轩问俗，所至良多可观也。